b'\n_START_ARTICLE_\nIP-naslov\n_START_PARAGRAPH_\nIP-naslov je \xc5\xa1tevilka, ki natan\xc4\x8dno dolo\xc4\x8da ra\xc4\x8dunalnik v omre\xc5\xbeju Internet. Kratica IP ozna\xc4\x8duje Internet Protocol. \xc5\xa0tevilo je 32-bitno, za bolj pregleden prikaz je obi\xc4\x8dajno zapisano s \xc5\xa1tirimi osembitnimi vrednostmi v deseti\xc5\xa1ki obliki npr. 193.95.198.35. Del teh bitov je mo\xc5\xbeno uporabiti za ustvarjanje podomre\xc5\xbeij znotraj nekega omre\xc5\xbeja._NEWLINE_Ta standard se imenuje IPv4 in omogo\xc4\x8da pribli\xc5\xbeno 2\xc2\xb3\xc2\xb2 = 4.294.967.296 IP naslovov (vse kombinacije niso dovoljene). Ker je naslovov zmanjkovalo, so razvili novo razli\xc4\x8dico protokola IP - IPv6. Osnovna pridobitev protokola IPv6 je raz\xc5\xa1iritev naslovnega prostora, saj ta ni ve\xc4\x8d velik 32 bitov, ampak 128 bitov, kar omogo\xc4\x8da 2\xc2\xb9\xc2\xb2\xe2\x81\xb8 = 3,4 \xc3\x97 10\xc2\xb3\xe2\x81\xb8 razli\xc4\x8dnih naslovov._NEWLINE_Dodeljevanje IP naslovov v globalnem merilu in njihovo namembnost nadzira organizacija IANA, ki preko petih poobla\xc5\xa1\xc4\x8denih organizacij skrbi za dodeljevanje IP naslovov po posameznih regijah._NEWLINE_Na nivoju posameznih uporabnikov se IP naslove dodeljuje stati\xc4\x8dno ali dinami\xc4\x8dno. Stati\xc4\x8dna dodelitev IP naslova pomeni stalno uporabo enega IP naslova, kar je uporabno predvsem pri stre\xc5\xbenikih, katerih URL je neposredno povezan z dolo\xc4\x8denim IP naslovom. Dinami\xc4\x8dna dodelitev pomeni uporabo novega IP naslova vedno, ko se vzpostavi povezava in poteka avtomatsko. Za dinami\xc4\x8dno dodeljevanje naslovov skrbi protokol DHCP.'